Nagy-Britanniában Hamilton sima pole+győzelmet aratott, Rosberg pedig a 3. helyen végzett. Ekkorra a két éllovas között már csak 1 pont volt a különbség. A magyar nagydíjon a pole pozíciós Rosberg nem sokáig tudta megtartani az első pozícióját, csapattársa ugyanis az első kanyarban átvette a vezetést. A Red Bullok is jól rajtoltak, de csak Ricciardónak sikerült egy rövid időre Rosberg elé kerülnie. A futamot Hamilton nyerte meg, második lett Rosberg, harmadik Ricciardo. A brit – a szezonban először – átvette a vezetést a tabellán a csapattársától. Németországban Rosberg indult az első rajtkockából, de Hamilton és a két Red Bull azonnal megelőzte a németet. A brit nyert, Rosberg csak a 4. helynek örülhetett. A félévi forduláskor Hamilton 19 ponttal vezetett Rosberg előtt, győzelmekben 6-5 arányban szintén Lewis nyert.